Els decrets de 10 d'octubre de 1952 i 21 de juliol de 1955, convalidats per la Llei de 17 de juliol de 1956, van regular l'organització i els recursos econòmics de l'Hospital Clínic i Provincial de Barcelona, així com les normes per al nou règim i funcionament de l'Hospital esmentat que, en virtut del present Acord, és objecte de traspàs.
D'altra banda, l'apartat dos de l'article 94 de la Llei 42/2006, de pressupostos generals de l'Estat per al 2007, permet que el finançament corresponent als centres hospitalaris pugui ser objecte d'integració en la participació en els tributs de l'Estat de les comunitats autònomes quan la gestió econòmica i financera dels centres esmentats, en els termes previstos a la Llei 14/1986, de 25 d'abril, general de la sanitat, es transfereixi a les comunitats autònomes.
Sobre la base d'aquestes previsions constitucionals, estatutàries i legals, cal formalitzar el traspàs de les funcions i dels serveis de l'Administració de l'Estat a la Generalitat de Catalunya relatius a l'Hospital Clínic i Provincial de Barcelona.
El Reial decret 1666/1980, de 31 de juliol, regula el funcionament de la Comissió Mixta de Transferències, així com la forma i les condicions a què s'han d'ajustar els traspassos de funcions i serveis de l'Administració de l'Estat a la Generalitat de Catalunya.
D'acord amb el que disposa el Reial decret esmentat, que també regula el funcionament de la Comissió Mixta de Transferències prevista a la disposició transitòria segona de l'Estatut d'autonomia de Catalunya, aquesta Comissió, en la reunió de 13 de setembre de 2007, va adoptar el corresponent Acord, la virtualitat pràctica del qual exigeix que el Govern l'aprovi mitjançant un reial decret.
D'acord amb el que disposa la disposició transitòria segona de l'Estatut d'autonomia de Catalunya, a proposta de la ministra d'Administracions Públiques, i prèvia deliberació del Consell de Ministres en la reunió de 21 de setembre de 2007,
S'aprova l'Acord de la Comissió Mixta prevista a la disposició transitòria segona de l'Estatut d'autonomia de Catalunya, sobre traspàs de les funcions i dels serveis de l'Administració de l'Estat a la Generalitat de Catalunya relatius a l'Hospital Clínic i Provincial de Barcelona, adoptat pel Ple de la Comissió esmentada en la reunió de 13 de setembre de 2007, i que es transcriu a l'annex d'aquest Reial decret.
En conseqüència, queden traspassades a la Generalitat de Catalunya les funcions i els serveis, així com els mitjans patrimonials i els crèdits pressupostaris en el termes que resulten de l'Acord i de les relacions annexes números 1 i 2.
El traspàs a què es refereix aquest Reial decret serà efectiu a partir de la data assenyalada a l'Acord de la Comissió Mixta esmentada, sens perjudici que els ministeris d'Educació i Ciència, de Sanitat i Consum i d'Economia i Hisenda produeixin, fins a l'entrada en vigor d'aquest Reial decret, si escau, els actes administratius necessaris per al manteniment dels serveis en el mateix règim i nivell de funcionament que tenien en el moment de l'adopció de l'Acord.
Els crèdits pressupostaris que es determinen en la relació número 2 de l'annex es donaran de baixa en el concepte d'origen i seran transferits pel Ministeri d'Economia i Hisenda als conceptes habilitats a la secció 32 dels Pressupostos Generals de l'Estat, destinats a finançar el cost dels serveis assumits per les comunitats autònomes, quan s'hagin remès al Departament esmentat, per part de les oficines pressupostàries d'Educació i Ciència i de Sanitat i Consum, els respectius certificats de retenció de crèdit, per tal de complir el que disposa la normativa vigent sobre pressupostos generals de l'Estat.
Aquest Reial decret es publicarà simultàniament en el Butlletí Oficial de l'Estat i en el Diari Oficial de la Generalitat de Catalunya, i serà vigent el mateix dia de la publicació.
Ministra d'Administracions Públiques
La senyora Pilar Andrés Vitoria i el senyor Jaume Vilalta i Vilella, secretaris de la Comissió Mixta de Transferències prevista a la disposició transitòria segona de la Llei orgànica de reforma de l'Estatut d'autonomia de Catalunya,
Que en el Ple de la Comissió Mixta de Transferències de 13 de setembre de 2007 es va adoptar un Acord sobre el traspàs de les funcions i dels serveis de l'Administració de l'Estat a la Generalitat de Catalunya relatius a l'Hospital Clínic i Provincial de Barcelona, en els termes que a continuació s'indiquen:
A) Referència a les normes constitucionals, estatutàries i legals en què s'empara el traspàs
Els decrets de 10 d'octubre de 1952 i 21 de juliol de 1955, convalidats per la Llei de 17 de juliol de 1956, van regular l'organització i els recursos econòmics de l'Hospital Clínic i Provincial de Barcelona, així com les normes per al nou règim i funcionament de l'Hospital esmentat, que en virtut d'aquest Acord és objecte de traspàs.
D'altra banda, l'apartat dos de l'article 94 de la Llei 42/2006, de pressupostos generals de l'Estat per al 2007, permet que el finançament corresponent als centres hospitalaris pugui ser objecte d'integració en la participació en els tributs de l'Estat de les comunitats autònomes quan la gestió econòmica i financera dels esmentats centres, en els termes previstos a la Llei 14/1986, de 25 d'abril, general de la sanitat, es transfereixi a les comunitats autònomes.
Finalment, la disposició transitòria segona de l'Estatut d'autonomia de Catalunya i el Reial decret 1666/1980, de 31 de juliol, regulen el funcionament de la Comissió Mixta de Transferències, així com la forma i les condicions a què s'han d'ajustar els traspassos de funcions i serveis de l'Administració de l'Estat a la Generalitat de Catalunya.
Sobre la base d'aquestes previsions constitucionals, estatutàries i legals, cal formalitzar l'acord de traspàs de les funcions i dels serveis de l'Administració de l'Estat a la Generalitat de Catalunya relatius a l'Hospital Clínic i Provincial de Barcelona.
Es traspassen a la Generalitat de Catalunya les funcions i els serveis de l'Administració de l'Estat relatius a l'Hospital Clínic i Provincial de Barcelona que no corresponguin a la Casa de Maternitat i a l'Institut de Bioquímica Clínica.
C) Béns, drets i obligacions que es traspassen
Es modifica, en els termes que es recullen en la relació adjunta núm. 1, la relació (annex) núm. 1 de l'annex del Reial decret 305/1985, de 6 de febrer, sobre el traspàs dels serveis de l'Administració de l'Estat a la Generalitat de Catalunya en matèria d'universitats, on es detallen els béns de titularitat estatal que van ser traspassats a la Generalitat de Catalunya.
La Generalitat de Catalunya a partir de l'entrada en vigor d'aquest Acord se subroga en totes les obligacions financeres, pendents fins al moment de la signatura d'aquest Acord o que es produeixin en el futur, de l'Administració de l'Estat, Diputació Provincial de Barcelona i Ajuntament de Barcelona, recollits a la Llei de 17 de juliol de 1956, incloses les que es puguin derivar de l'execució de sentències i resolucions judicials ja dictades o que es dictin en un futur, i l'Estat resta alliberat totalment de les obligacions, càrregues i gravàmens a què s'ha fet referència, sense que se li exigeixi cap pagament o finançament per aquest concepte.
Després de l'aprovació d'aquest Acord, la Generalitat de Catalunya no podrà reclamar cap quantitat a les administracions esmentades, derivada de les obligacions de finançament que imposava la Llei de 17 de juliol de 1956 i la seva normativa concordant i de desenvolupament.
Nogensmenys, l'Estat assumirà el finançament de la seva participació, fixada en el 44% del dèficit definitivament liquidat corresponent a l'exercici de 2007, fins a un màxim de 27.329.845 euros; per a això es tindran en compte les quantitats que des dels pressupostos dels ministeris de Sanitat i Consum i d'Educació i Ciència ja s'avancin el 2007 per aquest concepte, sense que en cap cas l'Estat assumeixi obligacions financeres, càrregues i gravàmens generats en l'exercici pressupostari de 2007 per sobre d'aquest límit, als quals la Generalitat resta subrogada.
D) Valoració de les càrregues financeres de les funcions i dels serveis que es traspassen
La valoració provisional, en valors de l'any base 1999, que correspon al cost efectiu anual dels mitjans que es traspassen a la Generalitat de Catalunya és de 45.287.120,34 euros.
Aquesta valoració serà objecte de revisió en els termes establerts a l'article 16.1 de la Llei 21/2001, de 27 de desembre, per la qual es regulen les mesures fiscals i administratives del nou sistema de finançament de les comunitats autònomes de règim comú i ciutats amb estatut d'autonomia.
El finançament, en euros de 2007, que correspon al cost efectiu anual de l'ampliació de mitjans traspassats, es detalla a la relació adjunta número 2.
Aquest finançament del cost efectiu inclou l'aportació corresponent a l'Hospital Clínic i Provincial de Barcelona -exclosa la part corresponent a la Casa de Maternitat i a l'Institut de Bioquímica- integrada en la subvenció satisfeta amb càrrec a la secció 32 dels pressupostos generals de l'Estat a la Diputació de Barcelona per al sosteniment de centres sanitaris no psiquiàtrics.
Transitòriament, fins que no es produeixi la revisió dels Fons de suficiència com a conseqüència de la seva incorporació al cost efectiu del traspàs, aquest cost es finançarà mitjançant la consolidació a la secció 32 dels pressupostos generals de l'Estat, dels crèdits relatius als diferents components d'aquest cost, pels imports que es determinen, susceptibles d'actualització pels mecanismes generals previstos a cada Llei de pressupostos.
Com a lliurament per una sola vegada, i sense que s'incorpori en el cost efectiu, es transfereix a la Generalitat de Catalunya la quantitat de 110.000.000 euros, que es farà efectiva per a les finalitats i de conformitat amb la periodicitat prevista en el corresponent acord complementari.
E) Data d'efectivitat del traspàs
El traspàs de funcions i serveis objecte d'aquest Acord és efectiu a partir de l'1 de gener de 2008.
I, perquè així consti, expedim aquest certificat.
Les dades identificatives i registrals de la Facultat de Medicina i l'Hospital Clínic que figuren a la relació (annex) número 1 de l'annex del Reial decret 305/1985, de 6 de febrer, en matèria d'universitats, se substitueixen per les següents
Facultat de Medicina i Hospital Clínic
Valoració del cost efectiu de les funcions i serveis que es traspassen a la Generalitat de Catalunya